Granica slojeva stijenja koje pripadaju ordiviciju i siluru u blizini mjesta Hovedøy, u Norveškoj. Donje stijene tamno sive boje pripadaju ordoviciju, a gornje smeđe stijene pripadaju siluru. Slojevi su djelomično deformirani djelovanjem kaledonske orogeneze.
**Silur** je pojam iz geologije koji označava period u razvoju Zemlje od prije 443 milijuna godina do prije 416 milijuna godina. Silur je period unutar paleozoika. Ovaj period dobio je naziv po keltskom plemenu Siluri s područja današnjeg Walesa.

Proteže se od kraja ordovicijskog perioda do početka devonskog perioda. Kao i sa svim drugim geološkim periodima, naslage stijena koje označavaju početak i kraj perioda su precizno identificirane, ali točni datumi variraju oko 5-10 milijuna godina. Osnova za početak silura je označena u doba masovnog izumiranja, kada je 60% svih morskih vrsta bilo izbrisano.

Podjela
-------

Međunarodno povjerenstvo za stratigrafiju priznaje podjelu silura na četiri geološke epohe koje se pak dijele u geološka doba:

* pridolij od 418,7 ± 2,7 do 416.0 ± 2,8 milijuna godina
* ladlov od 422,9 ± 2,5 do 418,7 ± 2,7 milijuna godina
	+ ludford od 421,3 ± 2,6 do 418,7 ± 2,7 milijuna godina
	+ gorst od 422,9 ± 2,5 do 421,3 ± 2,6 milijuna godina
* venlok od 428,2 ± 2,3 do 422,9 ± 2,5 milijuna godina
	+ homer od 426,2 ± 2,4 do 422,9 ± 2,5 milijuna godina
	+ šinvud od 428,2 ± 2,3 do 426,2 ± 2,4 milijuna godina
* landoveri od 443,7 ± 1,5 do 428,2 ± 2,3 milijuna godina
	+ telih od 436,0 ± 1,9 do 428,2 ± 2,3 milijuna godina
	+ aeron od 439,0 ± 1,8 do 436,0 ± 1,9 milijuna godina
	+ rudan od 443,7 ± 1,5 do 439,0 ± 1,8 milijuna godina

Paleogeografija
---------------

U većem dijelu silura raspored kopna i mora ostao je kao i u kambriju, ali su potkraj silura nastale promjene u vezi s kaledonskim orogenetskim ciklusom. Na području Irske, Škotske i sjeverozapadne Skandinavije izdiglo se novo ulančano Kaledonsko gorje. Izdizanja je bilo i u mnogim drugim područjima, ali slabijeg intenziteta. U vezi s orogenetskim pokretima postojala je i znatna vulkanska aktivnost. Sredinom silura jezgre današnjega euroazijskoga i sjevernoameričkoga kontinenta bile su unutar tropskog pojasa, a Gondvansko kopno (Indija, Arabija, Afrika, Južna Amerika, Australija, Antarktika) bilo je smješteno oko južnoga pola i djelomice je dosezalo južno suptropsko područje. Tadašnji oceanski prostori obuhvaćali su golema prostranstva oko sjevernoga pola. Takav raspored kontinenata tijekom silura odrazio se i u taložnim procesima, u kojima su prevladavali morski sedimenti. U plitkim morima uz obode štitova (baltičkoga, kanadskoga) ima klastičnih naslaga i nešto vapnenca, a u duljim geosinklinalnim morima škriljevaca, sitnozrnatih pješčenjaka, tufova i sl.

Poznata su i silurska područja u Velikoj Britaniji i Skandinaviji, a u Hrvatskoj je silur dokazan u slavonskim planinama (Psunj, Papuk, Krndija), u kremeno-sericitnim filitima s ostatcima graptolita.

Flora i fauna
-------------

Novo kaledonsko kopno s mnogim zaostalim močvarama bilo je pogodna sredina za razvoj kopnenoga biljnog i životinjskog svijeta. Od biljaka su u siluru živjele ponajprije primitivne papratnjače, osobito *Psilophytinae* i *Lycopodinae*, a od životinja kralježnjaci, besčeljusnjače (*Agnatha*) i prvi pravi predstavnici slatkovodnih i morskih riba čeljustousta (*Gnathostomata*) acanthodi te placodermi, koji s agnatima čine tzv. ribe oklopnjače. Život se za silura odvijao uglavnom u moru. Od biljaka su se isticale vapnenačke alge, a među životinjama graptoliti (*Monograptus*, *Cephalograptus*, *Rastrites* i dr.), koji su u siluru doživjeli drugi vrhunac u svojem razvoju, pa se silur zajedno s ordovicijem (razdoblje prvoga vrhunca) često naziva i dobom graptolita. Za pliće dijelove silurskoga mora važni su *trilobiti* (*Phacops*, *Calymene*, *Dalmanites* i dr.), ima i ramenonožaca, mahovnjaka, glavonožaca (*Orthoceras*, *Cyrtoceras*), školjkaša (*Cardiola*), puževa (*Bellerophon*), bodljikaša, krinoida (*Cyathocrinus*), mješinaca i praživotinja. Vjeruje se da su se potkraj silura pojavili i prvi amoniti (*Ammonoidea*).

Galerija slika
--------------

* Fosil vrste Dalmanites limulurus iz razdoblja silura.Fosil vrste *Dalmanites limulurus* iz razdoblja silura.
* Umjetnički prikaz ribe mesoperke Guiyu oneiros iz kasnog silura.Umjetnički prikaz ribe mesoperke *Guiyu oneiros* iz kasnog silura.
* Morski škoripon Eurypterus iz silurskog razdoblja.Morski škoripon Eurypterus iz silurskog razdoblja.
* Crtež Cooksonije, prve vaskularne biljke iz silurskog razdoblja.Crtež *Cooksonije*, prve vaskularne biljke iz silurskog razdoblja.

Povezano
--------

* Geološka epoha

Vanjske veze
------------

***Silur*** na Wikimedijinoj ostavi

* Paleos: Arhivirano 2010-02-02 na Wayback Machine-u Silurian
* UCMP Berkeley: The Silurian
* „International Commission on Stratigraphy (ICS)". *Geologic Time Scale 2004*. Pristupljeno September 19.

| Silurski period |
| --- |
| Landoveri | Venlok | Ladlov | Pridoli |
| Rudan | Aeron | Šinvud | Homer | Gorst | Ludford |
| Telychij |


| Paleozoička era |
| --- |
| Kambrij | Ordovicij | Silur | Devon | Karbon | Perm |